Document ID: 32003R1854

Κανονισμός (ΕΚ) αριθ. 1854/2003 του Συμβουλίου
της 20ής Οκτωβρίου 2003
για τροποποίηση των μέτρων αντιντάμπινγκ που έχουν επιβληθεί από τον κανονισμό (ΕΚ) αριθ. 769/2002 στις εισαγωγές κουμαρίνης, καταγωγής Λαϊκής Δημοκρατίας της Κίνας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) (εφεξής ο "βασικός κανονισμός"), και ιδίως το άρθρο 11 παράγραφος 3,
την πρόταση που υπέβαλε η Επιτροπή, μετά από διαβούλευση με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
1. Ισχύοντα μέτρα
(1) Τον Μάιο 2002, το Συμβούλιο, με τον κανονισμό (ΕΚ) αριθ. 769/2002(2) επέβαλε οριστικούς δασμούς αντιντάμπινγκ στις εισαγωγές κουμαρίνης, καταγωγής Λαϊκής Δημοκρατίας της Κίνας (η "ΛΔΚ"). Οι δασμοί έλαβαν τη μορφή ειδικού δασμού.
2. Έναρξη διαδικασίας
(2) Στις 30 Οκτωβρίου 2002, το Συμβούλιο ανήγγειλε με ανακοίνωση έναρξης που δημοσιεύθηκε την Επίσημη Εφημερίδα των Ευρωπαϊκών Κοινοτήτων(3), την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές στην Κοινότητα κουμαρίνης, καταγωγής ΛΔΚ.
(3) Η επανεξέταση κινήθηκε με πρωτοβουλία της Επιτροπής για να εξετασθεί η καταλληλότητα των ισχυόντων μέτρων. Το τρέχον μέτρο, δηλαδή ο δασμός υπό μορφήν ειδικού δασμού, δεν αρμόζει για περιπτώσεις στις οποίες τα εισαγόμενα αγαθά έχουν καταστραφεί πριν να τεθούν σε ελεύθερη κυκλοφορία.
3. Έρευνα
(4) Η Επιτροπή ενημέρωσε επίσημα τους παραγωγούς-εξαγωγείς, τους εισαγωγείς και τους χρήστες που είναι γνωστό ότι ενδιαφέρονται και τις ενώσεις τους, τους αντιπροσώπους της συγκεκριμένης χώρας εξαγωγής και τους κοινοτικούς παραγωγούς σχετικά με την έναρξη της διαδικασίας. Τα ενδιαφερόμενα μέρη είχαν τη δυνατότητα να υποβάλλουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη.
(5) Δύο εισαγωγείς γνωστοποίησαν γραπτώς τις απόψεις τους.
(6) H Eπιτροπή αναζήτησε και επαλήθευσε όλες τις πληροφορίες που θεώρησε απαραίτητες για να προσδιορίσει την καταλληλότητα των ισχυόντων μέτρων.
B. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
(7) Το άρθρο 145 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κοινοτικού τελωνειακού κώδικα(4), προβλέπει, για τον καθορισμό της τελωνειακής αξίας, την αναλογική κατανομή της πράγματι καταβληθείσας ή καταβλητέας τιμής σε περιπτώσεις κατά τις οποίες τα εμπορεύματα έχουν καταστραφεί πριν να τεθούν σε ελεύθερη κυκλοφορία.
(8) Για να αποτραπεί η είσπραξη υπερβολικά υψηλού δασμού αντιντάμπινγκ, ο ειδικός δασμός θα πρέπει, σε περίπτωση ζημίας των εμπορευμάτων, να μειώνεται κατά ποσοστό το οποίο αντιστοιχεί στην αναλογική κατανομή της πράγματι καταβληθείσας ή καταβλητέας τιμής. Σύμφωνα με τους κανόνες που θεσπίζονται στον κοινοτικό τελωνειακό κώδικα, η δασμολογητέα αξία μειώνεται κατά ένα ποσοστό το οποίο αντιστοιχεί στην αναλογική κατανομή της καταβληθείσας ή καταβλητέας τιμής.
(9) Κανένα ενδιαφερόμενο μέρος δεν υπέβαλε παρατηρήσεις ή επιχειρήματα κατά της πρότασης αυτής.
(10) Συνάγεται, επομένως, το συμπέρασμα ότι, επειδή δεν υποβλήθηκαν τεκμηριωμένα επιχειρήματα από τα ενδιαφερόμενα μέρη, στην περίπτωση που τα εμπορεύματα έχουν καταστραφεί πριν να τεθούν σε ελεύθερη κυκλοφορία, και ως εκ τούτου, η πράγματι καταβληθείσα ή καταβλητέα τιμή κατανέμεται αναλογικά για τον καθορισμό της δασμολογητέας αξίας, ο ειδικός δασμός θα πρέπει να μειώνεται κατά ένα ποσοστό το οποίο αντιστοιχεί στην αναλογική κατανομή της πράγματι καταβληθείσας ή καταβλητέας τιμής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΚ) αριθ. 769/2002 προστίθεται η ακόλουθη παράγραφος:
"3. Σε περίπτωση ζημίας των εμπορευμάτων πριν από τη θέση τους σε ελεύθερη κυκλοφορία και, επομένως, όταν η καταβληθείσα ή καταβλητέα τιμή υπολογίζεται κατ' αναλογία για τον προσδιορισμό της δασμολογητέας αξίας σύμφωνα με το άρθρο 145 του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κοινοτικού τελωνειακού κώδικα, το ποσό του δασμού αντιντάμπινγκ, υπολογιζόμενο με βάση το ποσό που καθορίζεται ανωτέρω, μειώνεται κατά ένα ποσοστό που αντιστοιχεί στην αναλογική κατανομή της πράγματι καταβληθείσας ή καταβλητέας τιμής."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 20 Οκτωβρίου 2003.

Labels: 18
3
4
1